Sent onsdag eftermiddag træder en familie på tre personer forsigtigt ud på trappen fra et Boeing 737-fly i lufthavnen i Odense. Dansk regn og rusk slår imod dem, og de vender ansigterne væk fra vinden.

Forrest går faderen med et tæppe under armen og en plastikpose i hånden. Han vender sig rundt for at se til sin hustru, som følger efter med deres fælles barn i armene. De skutter sig i kulden. Barnet ser søvndrukkent ud og har bare fødder.

Det har også været en lang flyvetur. Det seneste døgn har familien tilbragt om bord på det chartrede tjekkiske Boeing-fly sammen med godt 50 politifolk, embedsmænd, læger og tolke fra Danmark. Samt en række tvangsudviste asylansøgere af overvejende afghansk nationalitet.